**În inimi de păduri înlăcrimate**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vă rog acum să nu mă întrebați

de unde știu poveștile uitate

pe crengile de arbori retezați

în inimi de păduri înlăcrimate!...

Pe înserate încă se mai zbat

să-și caute copacul care moare

pe marginea tărâmului turbat,

în agonie, după defrișare.

Chiar frunzele căzute mai plutesc

pe vânturi reci care revin din iarnă

cu triste amintiri ce nu-și găsesc

nici locul sfânt pe care să se-aștearnă.

Sunt amintiri uitate în trecut

pe un altar de gânduri încărcate

cu umbre de iubiri care-au pierdut

tot ce-a rămas din clipele ratate.

Aș vrea să le împac dar au plecat,

în zbor întins, sub bolta înstelată,

la marginea tărâmului turbat

unde dispar copacii dintr-odată.